
# ТР Президенты Рөстәм Миңнеханов “Мәрҗани” мәчетендә Ураза гаете намазында булды

*30.08.2011*Бүген, Рамазан ае тәмамлану уңаеннан, республиканың барлык мәчетләрендә дә бәйрәм гыйбадәтләре үтте. Быел Рамазан ае тәмамлану уңаеннан була торган Ураза гаете 30 августка туры килеп, әлеге көн рәсми рәвештә ял көне дип игълан ителде.


Бүген Татарстан мөфтие Илдус хәзрәт Фәйзов Казанның “Мәрҗани” мәчетендә вәгазь укыды, биредә бәйрәм вәгазе башка мәчетләргә караганда бераз соңрак – иртәнге сәгать җидедә башланды. Ураза гаетендә ТР Президенты Рөстәм Миңнеханов катнашты. Шулай ук ТР Президенты Аппаратының Дини берләшмәләр белән багланышлар идарәсе җитәкчесе Марат Гатин, Казан мэры Илсур Метшин, Татарстанның баш казые Җәлил хәзрәт Фазлыев һәм башкалар килгән иде.


“Татарстан - яңа гасыр” телеканалында Мәрҗани мәчетеннән турыдан-туры трансляция оештырылды. Туры эфир иртәнге сәгать җиде туларга ун минутта башланып, бер сәгать тирәсе барды. Илдус хәзрәт республика халкын Ураза гаете белән котлап, бүген тарихи көн булуын билгеләп үтте. Чөнки “Мәрҗани” мәчетендәге намазда ТР Президенты Рөстәм Миңнеханов катнашты. “Татарстанның Илбашы безнең белән бергә Аллаһы Тәгаләгә гыйбадәт кыла. Бөтен татарның Илбашы безне хөрмәтләп, безнең белән бергә бәйрәм итә”, - дип белдерде мөфти.


Илдус хәзрәт бәйрәм вәгазе вакытында Рамазан ае фазыйләтләре турында сөйләде. “Бүген бөтен мөселман дөньясы бәйрәм итә. Аллаһы Тәгалә мөселманнарны берләштерә”, - дип белдерде мөфти. “Рамазан ае – үзе бер дәрес ул. Ул айда, ураза тотып, кешенең зиһеннәре ачылып китә, фикерләргә һәм кимчелекләрне бетерүгә юл ачыла. Бүген бәйрәм: фитра сәдакаларын, зәкәтне бирик, бу айдагы гамәлләр 70 тапкыр әҗере белән кире кайта”, - дип өстәде И.Фәйзов.


Ул күптән түгел генә булган “Булгария” фаҗигасен искә алып, Аллаһы Тәгаләнең кешеләрне кисәтүен, бу дөньяның вакытлы гына икәнлеген билгеләп үтте. Батып үлүчеләрнең рухларын шат кылуын, гөнаһларын ярлыкавын, туганнарына һәм исән калучыларга сабырлык бирүен сорады.


Бәйрәм вәгазе вакытында Илдус Фәйзов РФ Хөкүмәте Рәисе Владимир Путиннан, ТР Президенты Рөстәм Миңнехановтан килгән котлау телеграммаларын укыды. ТР Дәүләт Киңәшчесе Минтимер Шәймиевтән, ТР Дәүләт Советы Рәисе Фәрит Мөхәммәтшиннан котлаулар алынуын хәбәр итте. “Илебезнең чәчәк ату юлында бергәләп эшләргә насыйп булсын”, - дип белдерде мөфти.


“Ураза гаете – олы бәйрәм”, - дип, И.Фәйзов халыкны гает намазына чакырды. Гает намазыннан соң хөтбә укылды, дога кылынды. “Бәйрәмебез мөбәрак булсын!” – дип ассызыклап үтте мөфти.


Аннан соң Илдус хәзрәт ТР Президенты Рөстәм Миңнеханов белән очрашты. Очрашуда мөфти Р.Миңнехановка Гает намазына килгән өчен рәхмәт белдерде. И.Фәйзов үзе мөфти булып сайланганнан бирле башкарылган эшләр турында хисап тотты, шулай ук көнкүреш мәсьәләләре һәм ТР мөселманнары Диния нәзарәтенең үсеш юллары турында сөйләштеләр.

*"Татар-информ" мәгълүмат агентлыгы*
ТР Президенты Рөстәм Миңнеханов “Мәрҗани” мәчетендә Ураза гаете намазында булды